CELEX: 52012PC0407
Language: mt
Date: 2012-07-20
Title: Proposta għal DEĊIŻJONI TAL-PARLAMENT EWROPEW U TAL-KUNSILL li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033

|
			
		
		
		52012PC0407
		
			Proposta għal DEĊIŻJONI TAL-PARLAMENT EWROPEW U TAL-KUNSILL li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 /* COM/2012/0407 final - 2012/0199 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Il-Kapitali Ewropej tal-Kultura nħolqu fl-1985
bħala inizjattiva intergovernattiva. Ġew trasformati uffiċjalment f’azzjoni
tal-Unjoni Ewropea fl-1999 sabiex l-inizjattiva ssir aktar effettiva. Ġew stabbiliti
kriterji u proċeduri ta’ għażla ġodda, tfasslet lista kronoloġika tal-Istati
Membri li turi l-ordni li fiha huma intitolati li jospitaw it-titolu, u nħoloq
bord Ewropew ta’ esperti indipendenti biex jevalwa l-applikazzjonijiet
(Id-Deċiżjoni Nru 1419/1999/KE tal-Parlament Ewropew u tal-Kunsill tal-25 ta’
Mejju 1999 li tistabbilixxi azzjoni tal-Komunità għall-avveniment tal-Kapitali
Ewropea tal-Kultura għas-snin 2005 sa 2019). Fl-2006 ġew imġedda r-regoli
sabiex tiġi żviluppata aktar l-effikaċja tal-inizjattiva permezz tal-istimolu
tal-kompetizzjoni bejn l-ibliet u t-trawwim tal-kwalità tal-offerti. Dawn
ir-regoli ġodda introduċew ukoll diversi miżuri bħala għajnuna lill-ibliet
fit-tħejjija tagħhom, inkluż proċess ta’ monitoraġġ (Id-Deċiżjoni Nru 1622/2006/KE
tal-Parlament Ewropew u tal-Kunsill tal-24 ta’ Ottubru 2006 li tistabbilixxi
azzjoni Komunitarja għall-avveniment tal-Kapitali Ewropea tal-Kultura għas-snin
2007 sa 2019). 
Id-Deċiżjoni Nru 1622/2006/KE se tintemm
fl-2019. Il-kompetizzjoni għat-titolu bħalissa titnieda sitt snin bil-quddiem
sabiex l-ibliet ikollhom żmien biżżejjed għall-preparazzjoni tagħhom qabel
il-bidu tas-sena tat-titolu. Għalhekk, il-bażi legali l-ġdida għat-tkomplija
tal-Kapitali Ewropej tal-Kultura għandha tiġi adottata fl-2013 sabiex tiġi
żgurata tranżizzjoni bla xkiel fl-2020.
2.           EVALWAZZJONIJIET, KONSULTAZZJONIJIET
MAL-PARTIJIET INTERESSATI U D-DOKUMENT TA' ĦIDMA TAL-PERSUNAL TAL-KUMMISSJONI
Il-ħidma tal-Kummissjoni fuq il-proposta
għall-Kapitali Ewropej tal-Kultura wara l-2019 tissejjes fuq firxa wiesgħa ta’
kontributi.
Mill-2007 lil hawn, il-Kummissjoni tiżgura
l-evalwazzjoni esterna u indipendenti ta’ kull Kapitali Ewropea tal-Kultura.
S'issa ġew evalwati l-Kapitali tal-2007-2010 u nbdiet l-evalwazzjoni tal-2011.
Qabel dan il-Kapitali Ewropej tal-Kultura 1995 - 2004 kienu ġew evalwati
esternament f’rapport wieħed. Il-Kummissjoni kkummissjonat ukoll evalwazzjoni
tal-proċeduri ta’ għażla u monitoraġġ introdotti bid-Deċiżjoni
Nru 1622/2006/KE.
Saret konsultazzjoni onlajn bejn is-27 ta’ Ottubru 2010
u t-12 ta’ Jannar 2011 u waslu 212-il tweġiba. Wara din
il-konsultazzjoni onlajn kien hemm laqgħa pubblika li seħħet fi Brussell
fit-2 ta’ Marzu 2011 u li għaliha attendew aktar minn 200 ruħ
inkluża maġġoranza kbira ta’ rappreżentanti ta' awtoritajiet pubbliċi u
organizzazzjonijiet.
Saru
wkoll kontributi importanti fir-rigward tal-ġejjieni tal-Kapitali Ewropej
tal-Kultura permezz tar-rapport dwar l-inizjattiva proprja adottat mill-Kumitat
tar-Reġjuni fi Frar 2012 u permezz tal-konferenza tal-25 anniversarju
tal-Kapitali Ewropej tal-Kultura organizzata fi Brussell f'Marzu 2010 u li
ġabret flimkien aktar minn 50 belt kapitali tal-passat, tal-preżent u
tal-ġejjieni jew bliet li tefgħu offerta u 500 parteċipant. 
Huwa importanti li wieħed jinnota li fuq
il-kwistjonijiet ewlenin kollha kien hemm konverġenza wiesgħa bejn l-evidenza u
d-dejta miġbura permezz tal-evalwazzjonijiet fuq naħa waħda u l-fehmiet
espressi matul il-proċess ta’ konsultazzjoni min-naħa l-oħra. Dan ippermetta
lill-Kummissjoni tasal għal għadd ta’ tagħlimiet importanti għall-ġejjieni
tal-Kapitali Ewropej tal-Kultura.
Hemm qbil kbir li l-Kapitali huma azzjoni li
rnexxiet, kif ukoll appoġġ qawwi ħafna għall-kontinwazzjoni tagħhom wara
l-2019. Jirriżulta ċar li saru waħda milll-aktar inizjattivi kulturali ta’
ambizzjoni fl-Ewropa, kemm fl-ambitu kif ukoll fl-iskala. Saru wkoll waħda
mill-iktar inizjattivi segwiti u prestiġjużi tal-Unjoni u probabbilment waħda
mill-aktar inizjattivi apprezzati miċ-ċittadini Ewropej. 
Il-Kapitali Ewropej tal-Kultura jistgħu jġibu
ħafna benefiċċji għall-ibliet meta jiġu ppjanati bir-reqqa. Jibqgħu l-ewwel u
qabel kollox avveniment kulturali, iżda jistgħu wkoll ikollhom benefiċċji
ekonomiċi u soċjali sinifikanti, partikolarment meta l-avveniment ikun imnaqqax
bħala parti minn strateġija ta’ żvilupp fit-tul xprunata mill-kultura fil-belt
u fir-reġjun ta’ madwarha. Ta’ min jinnota wkoll li għalkemm belt waħda biss
f’kull Stat Membru tista’ tospita l-avveniment fi kwalunkwe sena partikolari,
il-kompetizzjoni għandha effett ta’ lieva importanti fuq l-iżvilupp ta'
politiki u strateġiji ġodda jew aktar effettivi anke fl-ibliet li ma jirbħux
it-titolu.
Madankollu, il-Kapitali Ewropej tal-Kultura
huma wkoll ta’ sfida kbira. L-organizzazzjoni ta’ programm ta’ attivitajiet
kulturali għal sena sħiħa mhix xi ħaġa faċli u xi Kapitali kellhom suċċess
aktar minn oħrajn fl-isfruttament tal-potenzjal tat-titolu. L-isfida ewlenija
għall-ġejjieni għalhekk se tkun li jissuktaw l-isforzi fuq il-punti ta’ saħħa
tal-iskema attwali, filwaqt li fl-istess ħin ikun hemm għajnuna għal kull
Kapitali biex tisfrutta bis-sħiħ il-potenzjal tat-titolu u tottimizza
l-benefiċċji soċjali, kulturali u ekonomiċi.
Abbażi tar-riżultati tal-evalwazzjonijiet u
tal-konsultazzjoni pubblika, il-Kummissjoni identifikat ħames problemi ewlenin
iffaċċjati mill-ibliet fil-preparazzjoni tagħhom għat-titolu: 
·                        
L-aktar diffikultà komuni s’issa kienet l-effett
tal-politika nazzjonali u lokali fuq il-baġits, li jeħtieġ li jkunu stabbli
kemm jista’ jkun bejn l-istadji tat-tfigħ tal-offerti u dawk finali, kif ukoll
l-impatt tal-politika fuq aspetti oħrajn tal-organizzazzjoni tal-avveniment.
L-appoġġ politiku huwa fundamentali billi l-biċċa l-kbira tal-fondi huma
pubbliċi, u mingħajru belt ma jistax ikollha offerta kredibbli, iżda fl-istess
ħin it-tim ta’ implimentazzjoni jeħtieġ ir-rispett tal-indipendenza artistika
tiegħu biex titħares il-kredibilità tal-avveniment. 
·                        
L-evalwazzjonijiet ukoll urew fil-passat li fi wħud
mill-Kapitali tal-imgħoddi, id-dimensjoni Ewropea ma kinitx mifhuma sewwa u
setgħet kienet aktar prominenti. 
·                        
Diversi bliet naqsu milli jinkorporaw it-titolu fi
strateġija fit-tul u minħabba f’hekk ma rnexxielhomx jiżguraw il-wirt
tat-titolu fil-belt. 
·                        
Għad hemm nuqqas ta’ mekkaniżmi ta’ kejl stabbiliti
mill-ibliet infushom u għalhekk ta’ dejta primarja dwar l-impatti tat-titolu.
Dan jagħmel it-tqabbil bejn il-Kapitali diffiċli u jdgħajjef it-trasferiment
tal-esperjenza.
·                        
Fl-aħħar nett, ħafna mill-Istati Membri diġà
ospitaw it-titolu f’diversi okkażjonijiet u xi wħud minnhom għandhom biss numru
limitat ta’ kandidati realistiċi għal avveniment fuq skala kbira bħal dak
tal-Kapitali Ewropej tal-Kultura. L-organizzazzjoni tat-titolu jista’ jkollha
effetti negattivi qawwija fuq belt li għandha kapaċitajiet limitati wisq u
l-għażla ta’ Kapitali dgħajfa twassal għar-riskju li ssir ħsara għall-prestiġju
u l-valur tal-marka tal-Kapitali Ewropej tal-Kultura tul iż-żmien.
Abbażi ta’ dan, ġew ittestjati tliet għażliet
għall-ġejjieni tal-Kapitali Ewropej tal-Kultura wara l-2019: 
·                        
(1) it-tkomplija tal-azzjoni b’bażi legali identika
għal dik tad-deċiżjoni preżenti li magħha jkollha mehmuża sempliċiment lista
kronoloġika ġdida tal-Istati Membri;
·                        
(2) it-tmiem tal-azzjoni;
·                        
(3) it-tkomplija tal-azzjoni b’bażi legali ġdida li
tindirizza l-problemi ffaċċjati li jeżistu bid-Deċiżjoni attwali. Għal din
it-tielet għażla ġew ittestjati żewġ subgħażliet: 
–              
(3a) tinthemeż lista kronoloġika ġdida tal-Istati
Membri; 
–              
(3b) jingħata t-titolu abbażi ta’ kompetizzjoni
miftuħa.
Għal kull għażla ġew eżaminati l-impatti
kulturali, ekonomiċi, soċjali u ambjentali varji. L-għażliet imbagħad ġew
evalwati u klassifikati skont l-effikaċja tagħhom f’termini tal-ksib
tal-għanijiet tal-Kapitali Ewropej tal-Kultura, l-effiċjenza tagħhom,
l-ispejjeż u l-piż amministrattiv tagħhom, il-koerenza tagħhom mal-għanijiet
politiċi usa’ tal-Unjoni u s-sinerġiji u l-komplementarjetajiet tagħhom ma’
għanijiet oħra tal-Unjoni, u l-fattibilità tagħhom.
L-għażla bl-iktar evalwazzjoni ġenerali
pożittiva hija l-għażla 3a, jiġifieri bażi legali ġdida b’lista
kronoloġika tal-Istati Membri. Din l-għażla ġabet marka ogħla mill-għażliet
l-oħra kollha u kienet klassifikata bħala l-għażla preferuta.
Ir-riżultati ewlenin tal-evalwazzjonijiet u
tal-konsultazzjoni pubblika, kif ukoll ir-raġunament li sar għat-tqabbil
tal-għażliet jinsabu fil-qosor f’Dokument ta' Ħidma tal-Persunal
tal-Kummissjoni mehmuż ma’ din il-proposta.
3.           ELEMENTI LEGALI TAL-PROPOSTA
Il-Kapitali Ewropej tal-Kultura huma bbażati
fuq l-Artikolu 167 tat-Trattat dwar il-Funzjonament tal-Unjoni Ewropea.
Dan l-artikolu jagħti lill-UE l-mandat li “tikkontribwixxi biex il-kulturi
tal-Istati Membri jiffjorixxu, filwaqt li tirrispetta d-diversità nazzjonali u
reġjonali tagħhom u fl-istess waqt twassal biex il-wirt kulturali komuni
jinġieb ’il quddiem”. L-Unjoni Ewropea għandha wkoll tinkoraġġixxi
l-"kooperazzjoni bejn l-Istati Membri” fil-qasam tal-kultura u “jekk ikun
meħtieġ, tappoġġja u tissupplimenta l-azzjoni tagħhom”. 
Skont l-artikolu 291 tat-Trattat dwar
il-Funzjonament tal-Unjoni Ewropea, bid-deċiżjoni l-ġdida d-deżinjazzjoni
uffiċjali tal-Kapitali Ewropej tal-Kultura li tifformalizza
r-rakkomandazzjonijiet magħmula minn bord Ewropew ta’ esperti indipendenti
għandha ssir mill-Kummissjoni.
Il-proposta hija f'konformità mal-prinċipji
tas-sussidjarjetà u l-proporzjonalità. Il-livell ewlieni tal-azzjoni
għall-implimentazzjoni tal-Kapitali Ewropej tal-Kultura jibqa’ fil-livell
lokali u nazzjonali. Madankollu, l-evalwazzjonijiet u l-konsultazzjoni pubblika
wrew li l-Unjoni għandha rwol kruċjali x’taqdi fil-koordinazzjoni bejn l-Istati
Membri u biex tiżgura l-applikazzjoni ta’ kriterji komuni, ċari u trasparenti,
kif ukoll rigward il-proċeduri ta’ għażla u monitoraġġ għall-Kapitali Ewropej
tal-Kultura. L-Unjoni se tappoġġja wkoll il-preparazzjoni tal-ibliet magħżula
permezz tar-rakkomandazzjonijiet tal-bord ta’ esperti Ewropej, l-iskambju
tal-aħjar prassi bejn l-ibliet u kontribuzzjoni finanzjarja fil-forma
tal-Premju Melina Mercouri. 
4.           IMPLIKAZZJONI BAĠITARJA 
Kif kien diġà l-każ bid-Deċiżjoni
Nru 1622/2006/KE, il-proposta tal-Kummissjoni ma għandha l-ebda
implikazzjoni baġitarja. 
Il-perjodu kopert mill-proposta se jikkoinċidi
ma’ diversi oqfsa finanzjarji multiannwali. Għall-qafas finanzjarju 2014-2020,
l-aspetti finanzjarji fir-rigward tal-Kapitali Ewropej tal-Kultura, inkluż
il-Premju Melina Mercouri, l-ispejjeż tal-bord ta’ esperti Ewropej,
il-prominenza tal-azzjoni fil-livell Ewropew u r-riżorsi umani meħtieġa fi ħdan
il-Kummissjoni biex tappoġġa l-azzjoni, se jiġu koperti fil-qafas Programm
Kreattiv għall-Ewropa. 
Għas-snin ta’ wara l-2020, l-aspetti legali u
finanzjarji tal-Kapitali Ewropej tal-Kultura se jkunu direttament marbuta
mad-dispożizzjonijiet inklużi fl-oqfsa finanzjarji multiannwali tal-ġejjieni, u
abbażi ta’ dan, għandhom ukoll jiġu trattati fil-qafas tal-programmi rispettivi
ta’ appoġġ kulturali tal-Unjoni.
5.           SOMMARJU TAD-DEĊIŻJONI
Abbażi tar-riżultati tal-evalwazzjonijiet u
tal-konsultazzjoni pubblika, il-proposta għall-Kapitali Ewropej tal-Kultura wara
l-2019 iżżomm il-karatteristiċi ewlenin u l-istruttura ġenerali tal-iskema
attwali: 
·                        
It-titolu ser ikompli jingħata abbażi ta’ lista
kronoloġika tal-Istati Membri. Din is-sistema rotatorja wriet li hija l-unika
sistema li żgurat opportunità ugwali għal kull Stat Membru biex jospita
t-titolu u bilanċ ġeografiku fil-lokazzjoni tal-Kapitali Ewropej tal-Kultura, u
għalhekk l-opportunità għall-Unjoni li tenfasizza d-diversità tal-kulturi
Ewropej u biex il-pubbliku madwar l-Ewropa jaqsam f’dan l-avveniment mill-qrib.

·                        
It-titolu se jibqa’ jkun riżervat għall-ibliet.
L-ibliet se jkomplu jkollhom il-possibilità li jinvolvu r-reġjun ta’ madwarhom
sabiex jilħqu pubbliku usa’ u jamplifikaw l-impatti, iżda l-esperjenza
tal-passat uriet li t-tmexxija ċara ta’ belt waħda hija l-muftieħ għas-suċċess.
·                        
L-attribuzzjoni tat-titolu se tkompli tkun ibbażata
fuq programm kulturali maħluq speċifikament għas-sena tat-titolu sabiex
titrawwem dimensjoni Ewropea qawwija. 
·                        
Il-proċess ta’ għażla fuq żewġ stadji mwettaq minn
bord Ewropew ta’ esperti indipendenti wera li huwa ġust u trasparenti u se
jissokta. Dan ippermetta f’xi bliet partikolari li jitjiebu l-applikazzjonijiet
tagħhom bejn il-fażi ta’ preselezzjoni u dik tal-għażla finali abbażi ta’ parir
espert mill-bord.
·                        
It-titolu se jkompli jingħata għal sena sħiħa biex
jibqa’ distintiv u ambizzjuż.
Fl-istess ħin, qed jiġu proposti għadd ta’
titjibiet biex jiġu indirizzati l-problemi ffaċċjati bid-Deċiżjoni attwali u
biex il-bliet kollha jkunu jistgħu jisfruttaw bis-sħiħ it-titolu. Il-bidliet
ewlenin introdotti bil-bażi legali l-ġdida huma dawn li ġejjin:
·                        
Il-kriterji saru aktar espliċiti biex jagħtu aktar
gwida lill-ibliet kandidati u li jistgħu jitkejlu aktar biex il-bord
tal-esperti jsibu għajnuna fl-għażla u fil-monitoraġġ tal-ibliet. Ingħatat
attenzjoni speċjali biex jiġi ottimizzat l-effett ta’ lieva potenzjali
tal-inizjattiva fuq l-istimolu tal-istrateġiji ta’ żvilupp fit-tul ibbażati fuq
il-kultura lokali, biex tiġi żgurata l-kapaċità tal-ibliet kandidati li
jospitaw it-titolu, biex tingħata spinta lid-dimensjoni Ewropea u
lill-viżibilità tal-programmi kulturali, biex tiġi żgurata kwalità għolja ta’
kontenut kulturali u artistiku, biex titrawwem parteċipazzjoni kbira
tal-popolazzjonijiet lokali u biex kemm jista’ jkun tiġi żgurata l-istabbilità
tal-baġits u l-indipendenza tat-timijiet artistiċi. 
·                        
Issaħħet il-kondizzjonalità tal-Premju Melina
Mercouri. Barra minn hekk, il-Premju mhux se jibqa’ jitħallas tliet xhur qabel
il-bidu tas-sena tat-titolu, iżda matul in-nofs tas-sena stess sabiex jiġi
aċċertat li l-ibliet iżommu l-impenji tagħhom rigward, b’mod partikolari,
il-finanzjament, il-programmazzjoni u l-viżibilità tal-Unjoni.
·                        
Hu mistqarr espliċitament li l-bord Ewropew mhuwiex
obbligat li jagħti rakkomandazzjoni pożittiva jekk l-ebda offerta ma tissodisfa
l-kriterji.
·                        
Il-miżuri anċillari li jappoġġjaw l-ibliet matul
il-perjodu ta’ preparazzjoni wara r-rebħ tat-titolu ġew imsaħħa biex l-ibliet
ikollhom aktar appoġġ u gwida. Ġiet introdotta laqgħa ta’ monitoraġġ
addizzjonali, iż-żjarat tal-ibliet mill-membri tal-bord se jkunu aktar
sistematiċi u se jissaħħaħ l-iskambju tal-esperjenza u l-aħjar prassi bejn
il-Kapitali tal-imgħoddi, tal-preżent u tal-ġejjieni kif ukoll tal-ibliet
kandidati.
·                        
Ġew introdotti obbligi ġodda ta’ evalwazzjoni għall-ibliet
infushom sabiex ikun hemm viżjoni aktar komprensiva tal-impatti tat-titolu u
biex tiġi pprovduta dejta komparabbli.
·                        
Fl-aħħar nett, qed jiġi propost li tinfetaħ
mill-ġdid l-azzjoni għall-parteċipazzjoni tal-pajjiżi kandidati u l-pajjiżi
kandidati potenzjali wara l-2019, kif kien il-każ sal-2010. L-esperjenza ta’
Sibiu 2007 u Istanbul 2010 fost l-oħrajn uriet li dan jista' jkun ta’
benefiċċju kemm għal dawn il-pajjiżi kif ukoll għall-Unjoni.
2012/0199 (COD)
Proposta għal
DEĊIŻJONI TAL-PARLAMENT EWROPEW U
TAL-KUNSILL
li tistabbilixxi azzjoni tal-Unjoni
għall-Kapitali Ewropej tal-Kultura għas-snin 2020 sal-2033
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-ewwel inċiż
tal-Artikolu 167(5) tiegħu,
Wara li kkunsidraw il-proposta tal-Kummissjoni
Ewropea,
Wara li l-abbozz tal-att leġiżlattiv intbagħat
lill-Parlamenti nazzjonali,
Wara li kkunsidraw l-opinjoni tal-Kumitat
tar-Reġjuni[1]
Filwaqt li jaġixxu skont il-proċedura
leġiżlattiva ordinarja,
Billi:
(1)       It-Trattat dwar
il-Funzjonament tal-Unjoni Ewropea (TFUE) jimmira għal unjoni dejjem eqreb fost
il-popli tal-Ewropa u jagħti lill-Unjoni Ewropea l-kompitu, inter alia,
li tikkontribwixxi għat-tisbiq tal-kulturi tal-Istati Membri, filwaqt li
tirrispetta d-diversità nazzjonali u reġjonali tagħhom u fl-istess waqt tagħti
prominenza lill-patrimonju kulturali komuni. F’dan ir-rigward, l-Unjoni, fejn
meħtieġ, tappoġġja u tissupplimenta l-azzjoni tal-Istati Membri biex itejbu
l-għarfien u t-tixrid tal-kultura u l-istorja tal-popli Ewropej.
(2)       Il-Komunikazzjoni
mill-Kummissjoni lill-Parlament Ewropew, lill-Kunsill, lill-Kumitat Ekonomiku u
Soċjali Ewropew u lill-Kumitat tar-Reġjuni dwar Aġenda Ewropea għall-kultura
f’dinja li qed tiġi globalizzata[2],
approvata mill-Kunsill fir-Riżoluzzjoni tas-16 ta' Novembru 2007
dwar Aġenda Ewropea għall-Kultura[3]
tistabbilixxi l-għanijiet għal attivitajiet futuri tal-Unjoni fil-qasam
tal-kultura. Dawn l-attivitajiet għandhom jippromwovu d-diversità kulturali u
d-djalogu interkulturali. Għandhom jippromwovu wkoll il-kultura bħala
katalizzatur għall-kreattività fil-qafas tat-tkabbir u l-impjiegi, kif ukoll
element vitali fir-relazzjonijiet internazzjonali tal-Unjoni.
(3)       Id-Deċiżjoni Nru 1622/2006/KE
tal-Parlament Ewropew u tal-Kunsill tal-24 ta’ Ottubru 2006
stabbilixxiet azzjoni Komunitarja għall-avveniment tal-Kapitali Ewropea
tal-Kultura għas-snin mill-2007 sal-2019[4].
(4)       L-evalwazzjonijiet
tal-Kapitali Ewropej tal-Kultura kif ukoll il-konsultazzjoni pubblika dwar
il-ġejjieni tal-azzjoni wara l-2019 jiżvelaw li l-Kapitali progressivament saru
waħda mill-inizjattivi kulturali l-aktar ambizzjużi fl-Ewropa kif ukoll waħda
mill-aktar apprezzati miċ-ċittadini Ewropej.
(5)       Barra mill-għanijiet
oriġinali tal-Kapitali Ewropej tal-Kultura li kienu li tiġi enfasizzata
r-rikkezza u d-diversità tal-kulturi Ewropej u l-karatteristiċi li jaqsmu
bejniethom u li jiġi promoss għarfien reċiproku akbar bejn iċ-ċittadini
Ewropej, l-ibliet bit-titolu progressivament żiedu dimensjoni ġdida wkoll billi
użaw l-effett ta’ lieva tat-titolu biex jistimulaw l-iżvilupp aktar ġenerali
tal-belt.
(6)       Dawn l-għanijiet huma għal
kollox konformi mal-għanijiet tal-Programm Ewropa Kreattiva[5] li għandu
l-għan li jippromwovi d-diversità kulturali u lingwistika Ewropea u li jsaħħaħ
il-kompetittività tas-setturi kulturali u kreattivi, bil-għan li jsostni
tkabbir intelliġenti, sostenibbli u inklużiv.
(7)       L-evalwazzjonijiet u
l-konsultazzjoni pubblika wrew li l-Kapitali Ewropej tal-Kultura għandhom bosta
benefiċċji potenzjali meta jiġu ppjanati bir-reqqa. Jibqgħu l-ewwel u qabel
kollox inizjattiva kulturali, iżda jistgħu wkoll ikollhom benefiċċji ekonomiċi
u soċjali sinifikanti, b’mod partikolari meta jiġu inkorporati bħala parti minn
strateġija ta’ żvilupp fit-tul xprunata mill-kultura fil-belt. 
(8)       Il-Kapitali Ewropej
tal-Kultura huma wkoll ta’ sfida kbira. L-organizzazzjoni ta’ programm ta’
attivitajiet kulturali għal sena sħiħa mhix xi ħaġa faċli u xi Kapitali kellhom
suċċess aktar minn oħrajn fl-isfruttament tal-potenzjal. Għalhekk, l-azzjoni
għandha tissaħħaħ biex tgħin l-ibliet kollha jisfruttaw bis-sħiħ it-titolu. 
(9)       It-titolu tal-Kapitali
Ewropea tal-Kultura għandu jkompli jibqa’ riservat għal bliet, iżda biex jilħaq
pubbliku usa’ u jikbru l-impatti, dawn l-ibliet għandhom ukoll ikomplu jkollhom
il-possibilità li jinvolvu r-reġjun ta’ madwarhom.
(10)     L-għoti tat-titolu ta’
Kapitali Ewropea tal-Kultura għandu jibqa’ jkun ibbażat fuq programm kulturali
maħluq speċifikament għas-sena tal-Kapitali Ewropea tal-Kultura u li għandu
jkollu dimensjoni Ewropea qawwija ħafna, iżda dan il-programm irid ikun parti
minn strateġija fit-tul.
(11)     Il-proċess ta’ għażla fuq żewġ
stadji bbażat fuq lista kronoloġika tal-Istati Membri u mwettaq minn bord
Ewropew ta' esperti indipendenti wera li huwa ġust u trasparenti. Dan
ippermetta li l-ibliet itejbu l-applikazzjonijiet tagħhom bejn il-fażi ta’
qabel l-għażla u l-aħħar fażi tal-għażla abbażi ta’ parir espert mill-bord, u
żgura tqassim ġust ta’ Kapitali madwar l-Istati Membri kollha. 
(12)     Il-kriterji tal-għażla
għandhom ikunu aktar espliċiti biex jagħtu aktar gwida lill-ibliet kandidati u
li jistgħu jitkejlu aktar biex il-bord tal-esperti jsibu għajnuna fl-għażla u
fil-monitoraġġ tal-ibliet. Huma għandhom partikolarment isaħħu l-wirt
tat-titolu billi jippremjaw l-ibliet li żviluppaw strateġija ta’ politika
kulturali fit-tul.
(13)     Il-fażi ta’ preparazzjoni bejn
in-nomina ta’ belt u s-sena tat-titolu hija ta’ importanza kruċjali
għas-suċċess ta’ Kapitali Ewropea tal-Kultura. Hemm qbil ġenerali fost
il-partijiet interessati li l-miżuri anċillari introdotti bid-Deċiżjoni
Nru 1622/2006/KE kienu utli ħafna għall-ibliet. Dawn il-miżuri għandhom
jiġu żviluppati aktar b’mod partikolari permezz ta’ laqgħat u żjarat ta’
monitoraġġ aktar frekwenti fl-ibliet mill-membri tal-bord, u permezz ta’
skambju ta' esperjenza aktar sod bejn il-Kapitali tal-imgħoddi, tal-preżent u
tal-ġejjieni, kif ukoll bejn l-ibliet kandidati. 
(14)     Il-premju Melina Mercouri
kiseb valur simboliku qawwi li jmur lil hinn ħafna mill-ammont tal-premju li
jista’ jingħata mill-Kummissjoni. Madankollu, biex jiġi żgurat li l-ibliet
nominati jissodisfaw l-impenji tagħhom, il-kondizzjonijiet għall-ħlas
tal-premju għandhom ikunu aktar stretti u espliċiti.
(15)     Huwa importanti li l-ibliet
jagħmluha ċara fil-materjal kollu ta’ komunikazzjoni tagħhom li l-Kapitali
Ewropej tal-Kultura huma inizjattiva tal-Unjoni.
(16)     L-evalwazzjonijiet
tal-Kummissjoni tar-riżultati tal-Kapitali Ewropej tal-Kultura tal-imgħoddi ma
jistgħux jipprovdu dejta primarja dwar l-impatt tat-titolu u huma bbażati fuq
dejta miġbura fil-livell lokali. Għalhekk, l-ibliet infushom għandhom ikunu
l-atturi ewlenin fil-proċess tal-evalwazzjoni u għandhom jistabbilixxu
mekkaniżmi ta’ kejl effettivi.
(17)     L-esperjenza ta’ Sibiu 2007 u
Istanbul 2010, fost oħrajn, uriet li l-parteċipazzjoni tal-pajjiżi kandidati
tista’ tikkontribwixxi biex jinġibdu aktar lejn l-Unjoni billi jiġu enfasizzati
l-aspetti komuni tal-kulturi Ewropej. Il-Kapitali Ewropej tal-Kultura għandha
għalhekk tkun miftuħa mill-ġdid għall-parteċipazzjoni tal-pajjiżi kandidati u
l-pajjiżi kandidati potenzjali wara l-2019.
(18)     Sabiex jiġu żgurati
kondizzjonijiet uniformi għall-implimentazzjoni ta’ din id-Deċiżjoni u,
partikolarment, id-dispożizzjonijiet li jikkonċernaw il-ħatra tal-Kapitali
Ewropej tal-Kultura, is-setgħat implimentattivi għandhom jiġu konferiti fuq
il-Kummissjoni.
(19)     Id-Deċiżjoni 1622/2006/KE
għandha titħassar u tiġi sostitwita b'din id-Deċiżjoni. Id-dispożizzjonijiet
tagħha għandhom madankollu jkomplu japplikaw għall-Kapitali Ewropej tal-Kultura
kollha sal-2019 li kienu diġà nominati jew huma fil-proċess li jiġu nominati. 
(20)     Ladarba l-għanijiet ta’ din
id-Deċiżjoni ma jistgħux jinkisbu b’mod suffiċjenti mill-Istati Membri minħabba
l-ħtieġa, b’mod partikolari, ta’ kriterji u proċeduri komuni, ċari u
trasparenti għall-għażla u l-monitoraġġ tal-Kapitali Ewropej tal-Kultura, kif
ukoll ta’ koordinazzjoni aktar b’saħħitha bejn l-Istati Membri, u jistgħu
għalhekk jinkisbu aħjar fil-livell tal-Unjoni, l-Unjoni tista’ tadotta miżuri
b’konformità mal-prinċipju tas-sussidjarjetà kif stabbilit fl-Artikolu 5
tat-Trattat dwar l-Unjoni Ewropea. Skont il-prinċipju tal-proporzjonalità, kif
stabbilit fl-istess artikolu, din id-Deċiżjoni ma tmurx lil hinn minn dak li hu
meħtieġ biex jintlaħqu dawk l-għanijiet.
ADOTTAW DIN ID-DEĊIŻJONI: 
Artikolu 1
Suġġett

Din id-Deċiżjoni tistabbilixxi azzjoni
tal-Unjoni għall-Kapitali Ewropej tal-Kultura għas-snin 2020 sal-2033 
Artikolu 2
Għanijiet
1.           L-għanijiet ġenerali
tal-azzjoni għandhom ikunu dawn li ġejjin:
(a)     li tiġi salvagwardata u promossa
d-diversità tal-kulturi Ewropej u jiġu enfasizzati l-aspetti komuni li għandhom
bejniethom;
(b)     li titrawwem il-kontribuzzjoni
tal-kultura għall-iżvilupp fit-tul tal-ibliet.
2.           L-għanijiet speċifiċi
tal-azzjoni għandhom ikunu dawn li ġejjin:
(a)     li ttejjeb il-medda, id-diversità u
d-dimensjoni Ewropea tal-offerta kulturali fl-ibliet, inkluż permezz ta’
kooperazzjoni transnazzjonali;
(b)     li tkabbar l-aċċess u l-parteċipazzjoni
fil-kultura;
(c)     li ssaħħaħ il-kapaċità tas-settur
kulturali u l-konnettività tiegħu ma’ setturi oħra;
(d)     li ttejjeb il-profil internazzjonali
tal-ibliet permezz tal-kultura. 
Artikolu 3
Aċċess
għall-azzjoni
1.           L-ibliet fl-Istati Membri
għandhom ikunu intitolati li jinħatru bħala Kapitali Ewropej tal-Kultura għal
sena, fl-ordni stabbilita fl-Anness. 
Il-ħatra għandha tapplika għal massimu ta’ belt
waħda f’kull wieħed mill-Istati Membri li jidhru fil-lista.
2.           Fejn pajjiż jissieħeb
fl-Unjoni wara l-adozzjoni tad-Deċiżjoni preżenti, il-lista msemmija fl-anness
għandha tiġi aġġornata skont dan. Għalhekk l-ibliet f’dan il-pajjiż għandhom
ikunu intitolati li jinħatru bħala Kapitali Ewropej tal-Kultura skont l-istess regoli
u proċeduri bħall-Istati Membri l-oħra.
Madankollu, billi l-kompetizzjoni għat-titolu
għandha tibda sitt snin qabel il-bidu tas-sena tat-titolu biex l-ibliet
ikollhom żmien biżżejjed għall-preparazzjoni tagħhom wara l-ħatra tagħhom,
il-lista ma għandhiex tiġi aġġornata fil-każ ta’ pajjiżi li jaderixxu
mal-Unjoni wara l-31 ta’ Diċembru 2026. 
Fejn belt tal-pajjiżi aderenti tkun diġà nħatret
bħala Kapitali Ewropea tal-Kultura matul il-perjodu mill-2020 sal-2033
bir-regoli u l-proċeduri għall-pajjiżi kandidati u pajjiżi kandidati potenzjali
kif stabbilit fil-paragrafu 3, il-lista ma għandhiex tiġi aġġornata.
3.           L-ibliet f’pajjiżi kandidati
u pajjiżi kandidati potenzjali għandhom ukoll ikollhom il-possibbiltà li
japplikaw għat-titolu ta’ Kapitali Ewropea tal-Kultura fil-qafas ta’
kompetizzjoni miftuħa organizzata kull tielet sena fl-istess żmien
mal-kompetizzjonijiet fiż-żewġ Stati Membri, b’konformità mal-kalendarju
fl-anness. 
Id-dispożizzjonijiet speċifiċi għall-ibliet
f’pajjiżi kandidati u pajjiżi kandidati potenzjali huma stabbiliti
fl-Artikolu 10.
Artikolu 4
Applikazzjonijiet
1.           Il-kompetizzjoni għat-titolu
tal-Kapitali Ewropea tal-Kultura għandha tkun miftuħa biss għall-ibliet.
L-ibliet kandidati jistgħu jinvolvu r-reġjuni fil-madwar tagħhom. Madankollu,
l-applikazzjonijiet għandhom isiru taħt l-isem tal-belt ewlenija u, jekk
tingħażel, it-titolu jingħata lil din il-belt.
2.           Għandha titħejja formola ta’
applikazzjoni komuni bbażata fuq il-kriterji stipulati fl-Artikolu 5
mill-Kummissjoni li għandha tintuża mill-kandidati kollha.
3.           Kull applikazzjoni għandha
tkun ibbażata fuq programm kulturali b’dimensjoni Ewropea qawwija. Dan
il-programm għandu jkun ta’ sena u għandu jinħoloq b’mod speċifiku għat-titolu
tal-Kapitali Ewropea tal-Kultura, skont il-kriterji fl-Artikolu 5. Irid
madankollu jkun parti integrali minn strateġija fit-tul għall-iżvilupp
kulturali fil-belt.
Artikolu 5
Kriterji
Il-kriterji għall-evalwazzjoni
tal-applikazzjonijiet jinqasmu f’sitt kategoriji: "strateġija
fit-tul", "kapaċità ta’ rendiment", "kontenut kulturali u
artistiku", "dimensjoni Ewropea", "komunikazzjoni" u
"ġestjoni":
1.           Għal dik li hija
"strateġija fit-tul", il-fatturi li ġejjin għandhom jiġu eżaminati:
(a)     l-istrateġija għall-iżvilupp kulturali
tal-belt fis-seħħ fiż-żmien tal-applikazzjoni, inklużi l-pjanijiet
għall-governanza kulturali, u s-sostenn ta’ attivitajiet kulturali lil hinn
mis-sena tat-titolu;
(b)     il-pjanijiet għat-tisħiħ tal-kapaċità
tas-settur kulturali;
(c)     il-pjanijiet għat-tisħiħ fit-tul
tar-rabtiet bejn is-settur kulturali u s-setturi ekonomiċi u soċjali fil-belt;
(d)     l-effetti kulturali, soċjali u ekonomiċi
fit-tul li huwa previst li t-titolu jkollu fuq il-belt;
(e)     il-pjanijiet għall-monitoraġġ u
l-evalwazzjoni tal-impatt tat-titolu fuq il-belt.
2.           Għal dik li hija
"kapaċità ta’ rendiment", l-ibliet kandidati għandhom juru li:
(a)     l-applikazzjoni għandha l-appoġġ politiku
mill-partiti kollha;
(b)     il-belt għandha jew ser ikollha
l-infrastruttura vjabbli u xierqa biex tospita t-titolu.            
3.           Għal dak li huwa "kontenut
kulturali u artistiku", il-fatturi li ġejjin għandhom jiġu eżaminati:
(a)     viżjoni artistika ċara u koerenti
għall-programm kulturali tas-sena;
(b)     l-involviment ta’ artisti u
organizzazzjonijiet kulturali lokali fil-ħolqien u l-implimentazzjoni tal-programm
kulturali;
(c)     il-firxa u d-diversità tal-attivitajiet
proposti u l-kwalità artistika ġenerali tagħhom;
(d)     il-kapaċità li tgħaqqad il-forom tal-arti
tradizzjonali u l-wirt kulturali lokali ma’ espressjonijiet kulturali ġodda,
innovattivi u sperimentali.
4.           Għal dik li hija
"dimensjoni Ewropea", il-fatturi li ġejjin għandhom jiġu eżaminati:
(a)     l-ambitu u l-kwalità tal-attivitajiet li
jippromwovu d-diversità kulturali tal-Ewropa;
(b)     l-ambitu u l-kwalità tal-attivitajiet li
jenfasizzaw l-aspetti komuni tal-kulturi Ewropej, il-patrimonju u l-istorja,
kif ukoll l-integrazzjoni Ewropea;
(c)     l-ambitu u l-kwalità tal-attivitajiet li
fihom huma rrappreżentati l-artisti Ewropej, il-kooperazzjoni mal-operaturi jew
l-ibliet f'pajjiżi differenti, u s-sħubiji transnazzjonali;
(d)     l-istrateġija biex jinġibed l-interess
ta’ pubbliku Ewropew wiesa’.
5.           Għal dik li hija
"komunikazzjoni", il-fatturi li ġejjin għandhom jiġu eżaminati:
(a)     l-involviment tal-popolazzjoni lokali u
s-soċjetà ċivili fil-preparazzjoni tal-applikazzjoni u l-implimentazzjoni
tal-Kapitali Ewropea tal-Kultura;
(b)     il-ħolqien ta’ opportunitajiet ġodda u
sostenibbli għal firxa wiesgħa ta’ ċittadini biex jattendu jew jipparteċipaw
f'attivitajiet kulturali, partikolarment iż-żgħażagħ u l-emarġinati u
l-iżvantaġġjati, inklużi l-minoranzi. Attenzjoni speċjali għandha tingħata
wkoll, fejn ikun possibli, għall-aċċessibbiltà ta’ dawn l-attivitajiet
għall-persuni b'diżabilità u għall-anzjani;
(c)     l-istrateġija ġenerali għall-iżvilupp
tal-udjenza, u partikolarment il-ħolqa mal-edukazzjoni u l-parteċipazzjoni
tal-iskejjel. 
6.           Għal dik li hija
"ġestjoni", il-fatturi li ġejjin għandhom jiġu eżaminati:
(a)     il-fattibbiltà tal-baġit propost. Dan
il-baġit għandu jkopri l-fażi tat-tħejjija, is-sena tat-titolu fiha nnifsha u
dispożizzjonijiet għal attivitajiet ta’ segwitu;
(b)     l-istruttura tal-governanza prevista u
l-entità ta’ rendiment għall-implimentazzjoni tal-Kapitali Ewropea tal-Kultura;
(c)     il-proċedura tal-ħatra tad-direttur
artistiku u l-kamp ta’ azzjoni tiegħu;
(d)     l-istrateġija ta’ komunikazzjoni, li
għandha tkun komprensiva u għandha tenfasizza li l-Kapitali Ewropej tal-Kultura
huma inizjattiva tal-Unjoni.
Artikolu 6
Bord
Ewropew
1.           Bord Ewropew ta’ esperti
indipendenti ("Bord Ewropew") għandu jiġi stabbilit biex iwettaq
il-proċeduri tal-għażla u l-monitoraġġ. 
2.           Il-bord Ewropew għandu jkun
jikkonsisti minn 10 membri. Dawn għandhom ikunu ċittadini tal-Unjoni. Huma
għandhom ikunu esperti indipendenti b’esperjenza u kompetenza sostanzjali
fis-settur kulturali, fl-iżvilupp kulturali tal-ibliet jew fl-organizzazzjoni
tal-Kapitali Ewropea tal-Kultura. Huma għandhom ukoll ikunu kapaċi jiddedikaw
numru xieraq ta’ ġranet tax-xogħol fis-sena lill-bord Ewropew. 
Il-Kummissjoni għandha tagħżel minn qabel grupp
ta’ membri tal-bord potenzjali wara l-organizzazzjoni ta’ sejħa ta’ turija ta’
interess. Il-Parlament Ewropew, il-Kunsill u l-Kummissjoni sussegwentement
għandhom jagħżlu tliet esperti kull wieħed minn dan il-grupp u jaħtruhom skont
il-proċeduri rispettivi tagħhom. Il-Kumitat tar-Reġjuni għandu jagħżel espert u
jaħtru/jaħtarha skont il-proċeduri tiegħu.
Kull istituzzjoni u entità għandha tfittex li
tiżgura li l-kompetenzi tal-esperti li hija taħtar ikunu kemm jista’ jkun
komplementari, u li dawk l-esperti jintgħażlu minn medda adegwatament
ibbilanċjata ġeografikament.
Il-bord Ewropew għandu jinnomina l-president
tiegħu.
3.           Il-membri tal-bord Ewropew
għandhom jinħatru għal perjodu ta’ tliet snin. Iżda, b'deroga rigward l-ewwel
bord li jrid jiġi stabbilit bid-Deċiżjoni preżenti, il-Parlament Ewropew għandu
jaħtar it-tliet esperti tiegħu għal tliet snin, il-Kunsill għal sena,
il-Kummissjoni għal sentejn u l-Kumitat tar-Reġjuni għandu jaħtar l-espert
tiegħu għal sena sabiex ikun hemm sostituzzjoni rateali tal-membri tal-bord u
b’hekk ma jkunx hemm telf ta’ esperjenza u know-how bħala konsegwenza kieku
l-membri kollha kellhom jinbidlu simultanjament.
4.           Il-membri tal-bord Ewropew
għandhom jiddikjaraw kwalunkwe konflitt ta’ interess attwali jew potenzjali
fir-rigward ta’ belt kandidata speċifika. F’każ ta' dikjarazzjoni bħal din minn
membru, jew jekk jiġi żvelat tali kunflitt ta’ interess, dak il-membru ma
għandux jipparteċipa fil-proċedura tal-għażla għall-Istat Membru konċernat jew,
skont il-każ, fil-proċedura tal-għażla għal pajjiżi kandidati jew pajjiżi
kandidati potenzjali. Il-membru kkonċernat ma għandux jinbidel għal din
il-proċedura u l-għażla għandha ssir mill-bqija tal-membri tal-bord Ewropew. 
5.           Ir-rapporti kollha tal-bord
Ewropew għandhom isiru pubbliċi fuq il-websajt tal-Kummissjoni. 
Artikolu 7
Sottomissjoni
ta’ applikazzjonijiet fl-Istati Membri
1.           Kull Stat Membru għandu jkun
responsabbli għall-organizzazzjoni tal-kompetizzjoni bejn l-ibliet tiegħu
f’konformità mal-kalendarju fl-anness. 
2.           L-Istati Membri għandhom
jippubblikaw sejħa għas-sottomissjoni tal-applikazzjonijiet sitt snin qabel
il-bidu tas-sena tat-titolu.
Kull sejħa għas-sottomissjoni
tal-applikazzjonijiet, immirata lejn l-ibliet kandidati għat-titolu, għandha
tuża l-formola ta’ applikazzjoni komuni msemmija fl-Artikolu 4(2).
L-iskadenza għas-sottomissjoni
tal-applikazzjonijiet għal kull sejħa għas-sottomissjoni tal-applikazzjonijiet
għandha tkun skedata 10 xhur wara li tiġi pubblikata.
3.           L-applikazzjonijiet għandhom
jiġu notifikati lill-Kummissjoni mill-Istat Membru konċernat.
Artikolu 8
Preselezzjoni
fl-Istati Membri
1.           Kull wieħed mill-Istati
Membri kkonċernati għandu jlaqqa’ l-bord Ewropew għal laqgħa ta’ qabel l-għażla
mal-ibliet kandidati ħames snin qabel il-bidu tas-sena tat-titolu.
2.           Il-bord Ewropew għandu
jevalwa l-applikazzjonijiet skont il-kriterji stabbiliti fl-Artikolu 5. Huwa
għandu jilħaq ftehim dwar lista mqassra ta’ bliet kandidati li għandhom ikomplu
jiġu kunsidrati u joħroġ rapport dwar l-applikazzjonijiet tal-ibliet kandidati u
jagħmel rakkomandazzjonijiet lill-ibliet kandidati tal-lista mqassra.
3.           Il-bord Ewropew għandu
jippreżenta r-rapport tiegħu lill-Istat Membru kkonċernat u lill-Kummissjoni.
Kull wieħed mill-Istati Membri kkonċernati għandu japprova formalment il-lista
mqassra bbażata fuq ir-rapporti tal-bord.
Artikolu 9
Għażla
fl-Istati Membri
1.           L-ibliet kandidati fil-lista
mqassra għandhom ilestu l-applikazzjonijiet tagħhom skont il-kriterji u
r-rakkomandazzjonijiet maħruġa mill-bord matul il-laqgħa ta’ qabel l-għażla u jibagħtuhom
lill-Istati Membri konċernati, li għandhom imbagħad jgħadduhom
lill-Kummissjoni.
2.           Kull wieħed mill-Istati
Membri kkonċernati għandu jlaqqa’ l-bord Ewropew għal laqgħa ta’ għażla finali
mal-ibliet kandidati fil-lista mqassra disa’ xhur wara l-laqgħa ta’
preselezzjoni.
3.           Il-bord Ewropew għandu
jevalwa l-applikazzjonijiet kompletati.
4.           Il-bord Ewropew għandu joħroġ
rapport dwar l-applikazzjonijiet b'rakkomandazzjoni għan-nomina ta’ belt waħda
fl-Istat Membru konċernat bħala l-Kapitali Ewropea tal-Kultura. Madankollu,
jekk ebda belt kandidata ma tissodisfa l-kriterji, il-bord Ewropew jista’
jirrakkomanda li dik is-sena ma jingħatax it-titolu. 
Ir-rapport għandu jkollu wkoll
rakkomandazzjonijiet lill-belt rakkommandata dwar il-progress li jrid isir
sas-sena tat-titolu.
Ir-rapport għandu jitressaq lill-Istat Membru
kkonċernat u lill-Kummissjoni. Huwa għandu jiġi pubblikat fil-websajt
tal-Kummissjoni. 
Artikolu 10
Dispożizzjonijiet
dwar pajjiżi kandidati u pajjiżi kandidati potenzjali
1.           Il-Kummissjoni għandha tkun
responsabbli għall-organizzazzjoni tal-kompetizzjoni bejn l-ibliet fil-pajjiżi
kandidati u l-pajjiżi kandidati potenzjali.
2.           Il-Kummissjoni għandha
tippubblika f’Il-Ġurnal Uffiċjali tal-Unjoni Ewropea sejħa
għas-sottomissjoni tal-applikazzjonijiet sitt snin qabel il-bidu tas-sena
tat-titolu. Din is-sejħa għandha tkun miftuħa għall-ibliet fil-pajjiżi
kandidati u fil-pajjiżi kandidati potenzjali kollha, kemm-il darba dawn
il-pajjiżi jipparteċipaw fil-Programm Ewropa Kreattiva jew fil-programmi
tal-Unjoni sussegwenti ta’ appoġġ għall-kultura fid-data tal-pubblikazzjoni
tas-sejħa.
Iżda, għal raġunijiet ta’ ekwità mal-ibliet
fl-Istati Membri, kull belt għandha biss titħalla tieħu sehem f'kompetizzjoni
waħda għall-ibliet fil-pajjiżi kandidati u l-pajjiżi kandidati potenzjali matul
il-perjodu mill-2020 sal-2033, u ma għandux ikun possibbli li belt li ħadet
sehem f’din il-kompetizzjoni tieħu sehem f’kull kompetizzjoni sussegwenti fi
Stat Membru ġdid skont ir-regoli stabbiliti fl-Artikolu 3(2) matul l-istess
perjodu.
Barra minn hekk, ukoll għal raġunijiet ta’ ekwità
mal-Istati Membri, kull pajjiż kandidat jew pajjiż kandidat potenzjali għandu
jitħalla jospita t-titolu darba biss matul il-perjodu mill-2020 sal-2033.
Għalhekk, l-ibliet minn pajjiżi li kienu diġà ngħataw it-titolu ma għandhomx
jitħallew jieħdu sehem f'kompetizzjonijiet sussegwenti matul dak l-istess
perjodu. 
3.           Il-kondizzjonijiet stipulati
fl-Artikolu 4 u l-kriterji stipulati fl-Artikolu 5 għandhom japplikaw
għall-pajjiżi kandidati u l-pajjiżi kandidati potenzjali.
4.           Il-preselezzjoni tal-ibliet
għandha titwettaq mill-bord Ewropew ħames snin qabel il-bidu tas-sena
tat-titolu, abbażi biss tal-formoli ta’ applikazzjoni bil-miktub imsemmija
fl-Artikolu 4(2). Mhi se tiġi organizzata l-ebda laqgħa mal-ibliet kandidati.
Il-bord Ewropew għandu jevalwa l-applikazzjonijiet
skont il-kriterji. Huwa għandu jilħaq ftehim dwar lista mqassra ta’ bliet
kandidati li għandhom ikomplu jiġu kunsidrati u joħroġ rapport dwar
l-applikazzjonijiet tal-ibliet kandidati u jagħmel rakkomandazzjonijiet
lill-ibliet kandidati tal-lista mqassra. Dan ir-rapport għandu jiġi sottomess
lill-Kummissjoni u ppubblikat fuq il-websajt tal-Kummissjoni.
5.           L-ibliet kandidati fil-lista
mqassra għandhom ilestu l-applikazzjonijiet tagħhom skont il-kriterji u
r-rakkomandazzjonijiet maħruġa matul il-preselezzjoni u jittrażmettuhom
lill-Kummissjoni.
Il-Kummissjoni għandha tlaqqa’ l-bord Ewropew għal
laqgħa dwar l-għażla finali mal-ibliet fil-lista mqassra fi Brussell, disa'
xhur wara l-preselezzjoni.
Il-bord Ewropew għandu jevalwa l-applikazzjonijiet
kompletati.
Huwa għandu joħroġ rapport dwar
l-applikazzjonijiet tal-ibliet kandidati fil-lista mqassra flimkien
b’rakkomandazzjoni għan-nomina ta’ massimu ta’ belt waħda f’pajjiż kandidat jew
pajjiż kandidat potenzjali bħala Kapitali Ewropea tal-Kultura. Madankollu, jekk
ebda belt kandidata ma tissodisfa l-kriterji, il-bord Ewropew jista’
jirrakkomanda li dik is-sena ma jingħatax it-titolu. 
Ir-rapport għandu jkollu wkoll
rakkomandazzjonijiet lill-belt rakkommandata dwar il-progress u l-arranġamenti
li jridu jsiru sas-sena tat-titolu.
Ir-rapport għandu jiġi sottomess lill-Kummissjoni
u ppubblikat fuq il-websajt tal-Kummissjoni.
Artikolu 11
Nomina
Il-Kummissjoni għandha, permezz ta’ atti
implimentattivi, tinnomina uffiċjalment il-Kapitali Ewropej tal-Kultura, wara
li tikkunsidra r-rakkomandazzjonijiet tal-bord Ewropew. Il-Kummissjoni għandha
tinforma lill-Parlament Ewropew, lill-Kunsill u lill-Kumitat tar-Reġjuni
bl-għażla tagħha. 
Artikolu 12
Kooperazzjoni
bejn l-ibliet nominati
1.           Wara n-nomina tagħhom,
il-Kapitali Ewropej tal-Kultura tal-istess sena għandhom ifittxu li jiżviluppaw
rabtiet bejn il-programmi kulturali tagħhom.
2.           Il-kooperazzjoni għandha tiġi
evalwata fil-qafas tal-proċedura tal-monitoraġġ kif stabbilit fl-Artikolu 13.
Artikolu 13
Monitoraġġ
1.           Il-bord Ewropew għandu
jissorvelja t-tħejjija tal-Kapitali Ewropej tal-Kultura u jipprovdi l-ibliet
b’appoġġ u gwida minn meta jiġu nominati sal-bidu tas-sena tat-titolu. 
2.           Għal dan il-għan,
il-Kummissjoni għandha ssejjaħ il-bord Ewropew u l-ibliet ikkonċernati biex
jattendu għal tliet laqgħat: l-ewwel laqgħa għandha sseħħ tliet snin qabel
il-bidu tas-sena tat-titolu; it-tieni laqgħa għandha sseħħ tmintax-il xahar
qabel il-bidu tas-sena tat-titolu u t-tielet laqgħa għandha sseħħ xahrejn qabel
il-bidu tas-sena tat-titolu. L-Istat Membru jew il-pajjiż konċernat jista’
jinnomina osservatur għal dawn il-laqgħat.
L-ibliet għandhom joħorġu rapporti dwar
il-progress lill-Kummissjoni sitt ġimgħat qabel kull waħda mil-laqgħat.
Matul il-laqgħat, il-bord Ewropew għandu jagħmel
rendikont tal-preparazzjonijiet u jagħti parir bil-ħsieb li jgħin lill-ibliet
jiżviluppaw programm ta’ kwalità għolja u strateġija effettiva. Il-bord għandu
jagħti attenzjoni speċjali lir-rakkomandazzjonijiet stabbiliti fir-rapport dwar
l-għażla u fir-rapporti ta’ monitoraġġ preċedenti.
3.           Wara kull laqgħa, il-bord
Ewropew għandu joħroġ rapport dwar l-istat tal-preparazzjonijiet u dwar
kwalunkwe passi li għandhom jittieħdu. 
Ir-rapporti ta’ monitoraġġ għandhom jintbagħtu
lill-Kummissjoni u lill-ibliet u l-Istati Membri jew il-pajjiż ikkonċernat.
Huma għandhom jiġu ppubblikati wkoll fil-websajt tal-Kummissjoni.
4.           Barra mil-laqgħat ta’
monitoraġġ, il-Kummissjoni tista’ torganizza żjarat għall-membri tal-bord
Ewropew fl-ibliet innominati kull meta jkun meħtieġ.
Artikolu 14
Premju
1.           Il-perjodu kopert
mid-Deċiżjoni attwali se jikkoinċidi ma’ diversi oqfsa finanzjarji
multiannwali. Għal kull wieħed minn dawn l-oqfsa finanzjarji multiannwali,
il-Kummissjoni għandha teżamina l-possibilità li tagħti premju fi flus b’unur
Melina Mercouri lill-ibliet nominati. L-aspetti legali u finanzjarji ta’ dan
il-Premju għandhom jiġu ttrattati fil-qafas tal-programmi rispettivi tal-Unjoni
ta’ appoġġ għall-kultura.
2.           Jekk il-kondizzjonijiet
stabbiliti fil-Paragrafu 1 jiġu sodisfatti u jingħata l-premju Melina
Mercouri lil belt nominata, il-Premju għandu jitħallas sa mhux aktar tard
mill-aħħar ta’ Ġunju tas-sena tat-titolu, kemm-il darba l-belt iżżomm mal-impenji
li tkun għamlet fl-istadju tal-applikazzjoni u jkunu ġew implimentati
r-rakkomandazzjonijiet kollha magħmula mill-bord Ewropew fir-rapporti
tal-għażla u tal-monitoraġġ. 
L-impenji magħmula fl-istadju tal-applikazzjoni
għandhom jitqiesu miżmuma mill-belt nominata meta ma tkun saret l-ebda bidla
sostanzjali lill-programm u l-istrateġija bejn l-istadju tal-applikazzjoni u
s-sena tat-titolu, partikolarment: 
(a)     il-baġit ikun baqa’ stabbli bejn
in-nomina tal-belt u l-bidu tas-sena tat-titolu;
(b)     l-indipendenza tat-tim artistiku tkun
ġiet rispettata;          
(c)     id-dimensjoni Ewropea tkun baqgħet
qawwija biżżejjed fil-verżjoni finali tal-programm kulturali;
(d)     l-istrateġija ta’ komunikazzjoni u
l-materjal ta’ komunikazzjoni użat mill-belt ikunu jirriflettu biċ-ċar li
l-Kapitali Ewropej tal-Kultura huma inizjattiva tal-Unjoni;
(e)     il-pjanijiet għall-monitoraġġ u
l-evalwazzjoni tal-impatti tat-titolu fuq il-belt ikunu fis-seħħ. 
Artikolu 15
Arranġamenti
prattiċi
Il-Kummissjoni għandha b'mod partikolari:
(a)     tiżgura l-koerenza ġenerali tal-azzjoni;
(b)     tiżgura l-koordinazzjoni bejn l-Istati
Membri u l-bord Ewropew;
(c)     fid-dawl tal-għanijiet u l-kriterji,
tistabbilixxi linji gwida biex jassistu fl-għażla u l-proċeduri ta’ monitoraġġ
f’kooperazzjoni mill-qrib mal-bord Ewropew;
(d)     tipprovdi appoġġ lill-bord Ewropew;
(e)     tagħmel pubblika l-informazzjoni
rilevanti kollha u tikkontribwixxi għall-viżibbiltà tal-azzjoni fil-livell
Ewropew;
(f)      trawwem l-iskambju tal-esperjenza u
tal-aħjar prassi bejn il-Kapitali tal-imgħoddi, tal-preżent u tal-ġejjieni, kif
ukoll bejn l-ibliet kandidati.
Artikolu 16
Evalwazzjoni
1.           L-evalwazzjoni tar-riżultati
ta’ kull Kapitali Ewropea tal-Kultura għandha tkun taħt ir-responsabbiltà
tal-belt ikkonċernata. 
Il-Kummissjoni għandha tistabbilixxi linji gwida u
indikaturi komuni għall-ibliet abbażi tal-għanijiet u tal-kriterji tal-azzjoni
sabiex tiżgura approċċ koerenti fil-proċedura ta’ evalwazzjoni.
L-ibliet għandhom jibagħtu r-rapporti ta’
evalwazzjoni tagħhom lill-Kummissjoni mhux aktar tard mill-31 ta’ Ottubru
tas-sena ta’ wara s-sena tat-titolu. Il-Kummissjoni għandha tippubblika dawn
ir-rapporti.
2.           Barra l-evalwazzjonijiet
tal-ibliet, il-Kummissjoni għandha tiżgura wkoll evalwazzjoni esterna u
indipendenti tar-riżultati tal-Kapitali Ewropej tal-Kultura fuq bażi regolari.
L-evalwazzjonijiet tal-Kummissjoni għandhom jiffukaw fuq li jqiegħdu l-Kapitali
kollha tal-passat f’kuntest Ewropew, b’mod li jistgħu jsiru paraguni u
jittieħdu tagħlimiet għall-Kapitali tal-ġejjieni, kif ukoll għall-ibliet Ewropej
kollha.
Dawn l-evalwazzjonijiet esterni u indipendenti
għandhom ukoll jivvalutaw l-azzjoni tal-Kapitali Ewropej tal-Kultura bħala
entità sħiħa, inklużi l-effiċjenza tal-proċessi involuti fit-tmexxija
tal-azzjoni, l-impatt tal-azzjoni u kif dan jista’ jittejjeb.
Il-Kummissjoni għandha tippreżenta lill-Parlament
Ewropew, lill-Kunsill u lill-Kumitat tar-Reġjuni:
(a)     rapport interim ta’ evalwazzjoni
tal-ewwel mhux aktar tard mill-31 ta’ Diċembru 2024;
(b)     it-tieni rapport interim ta’ evalwazzjoni
mhux aktar tard mill-31 ta’ Diċembru 2029;
(c)     rapport ta' evalwazzjoni ex post sa mhux
aktar tard mill-31 ta' Diċembru 2034.
Artikolu 17
Tħassir
u dispożizzjonijiet tranżitorji
Id-Deċiżjoni Nru 1622/2006/KE hija b'dan
imħassra. Hija għandha madankollu tkompli tapplika fil-każ ta’ bliet li ġew
nominati jew huma fil-proċess li jiġu nominati bħala Kapitali Ewropej
tal-Kultura għas-snin mill-2012 sal-2019.
Artikolu 18
Din
id-Deċiżjoni għandha tidħol fis-seħħ l-għada tal-jum tal-pubblikazzjoni tagħha
f'Il-Ġurnal Uffiċjali tal-Unjoni Ewropea.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS 
L-ordni
għad-dritt tan-nomina ta' Kapitali Ewropea tal-Kultura
 2020 || Il-Kroazja[6] || L-Irlanda || Pajjiż kandidat jew potenzjalment kandidat 
 2021 || Ir-Rumanija || Il-Greċja || …[7] 
 2022 || Il-Litwanja || Il-Lussemburgu ||   
 2023 || L-Ungerija || Ir-Renju Unit || Pajjiż kandidat jew potenzjalment kandidat 
 2024 || L-Estonja || L-Awstrija ||   
 2025 || Is-Slovenja || Il-Ġermanja ||   
 2026 || Is-Slovakkja || Il-Finlandja || Pajjiż kandidat jew potenzjalment kandidat 
 2027 || Il-Latvja || Il-Portugall ||   
 2028 || Ir-Repubblika Ċeka || Franza ||   
 2029 || Il-Polonja || L-Isvezja || Pajjiż kandidat jew potenzjalment kandidat 
 2030 || Ċipru || Il-Belġju ||   
 2031 || Malta || Spanja ||   
 2032 || Il-Bulgarija || Id-Danimarka || Pajjiż kandidat jew potenzjalment kandidat 
 2033 || Il-Pajjiżi l-Baxxi || L-Italja ||   
[1]               ĠU C, , p. .
[2]               COM (2007) 242 finali
[3]               ĠU C 287, 29.11.2007, p. 1.
[4]               ĠU L 304,
3.11.2006, P. 1.
[5]               COM(2011)
785 finali 
[6]               Suġġett
għall-adeżjoni tagħha fl-2013.
[7]               It-tielet kolonna tal-lista msemmija fl-anness għandha tiġi aġġornata
jekk xi pajjiżi ġodda jaderixxu mal-Unjoni wara l-adozzjoni tad-Deċiżjoni. L-ordni tal-adeżjoni tagħhom għandha tkun rispettata. Għandu jiġi
kkalkulat perjodu minimu ta’ sitt snin bejn id-data tal-adeżjoni u l-bidu
tas-sena tat-titolu biex ikun hemm żmien biżżejjed għall-proċeduri ta’ għażla u
monitoraġġ. In-numru massimu ta’ Kapitali Ewropej tal-Kultura f’sena minnhom ma
għandux ikun aktar minn tlieta. Jekk żewġ pajjiżi jew aktar jaderixxu
mal-Unjoni fl-istess data u jekk ma jistax jintlaħaq ftehim bejn il-pajjiżi
kkonċernati dwar l-ordni tal-parteċipazzjoni, il-Kunsill għandu jorganizza
tlugħ bix-xorti.